Mai Mercado (KF), 2023-01-26:
Tak, formand.
Også tak til Dansk Folkeparti for at fremsætte beslutningsforslaget, og også tak for en god debat – en debat, der måske startede lidt hårdt heroppefra med Socialdemokratiets ordfører, hvor man i hvert fald må sige, at Socialdemokratiet ikke sådan rigtig lod til at anerkende, at der godt kan være en problemstilling.
Jeg synes faktisk også, at debatten indtil nu har vist, at det er et af de måske få forslag, hvor de forskellige ordførere også har noget eftertanke, og det synes jeg egentlig er godt.
I dag er der jo en række forskellige værktøjer, hvis man skal undersøge eller kontrollere en minister.
De helt almindeligt kendte er, at man giver en næse, en kritik, eller at man fyrer en minister.
Men der er jo også den mulighed, at hvis man gerne vil sikre, at man kommer til bunds i en sag, så kan man iværksætte en kommissionsundersøgelse.
Jeg synes, det er rigtig godt, at vi har fået den mulighed, at man kan lave hurtigtarbejdende kommissionsundersøgelser på kun 1 år, sådan at det ikke trækker ud i årevis.
Og man må jo bare sige, at hvis ikke det havde været for en kommissionsundersøgelse, var hr. Mogens Jensen ikke blevet afhørt eller udspurgt om sine tidligere gerninger som minister.
Men det blev han dog immer væk, for det var det redskab, man havde i værktøjskassen.
Så der er et værktøj, men det er vel egentlig også det eneste værktøj, og man må jo sige, at forslagsstillerne har en pointe her: at det er et lidt tungt værktøj at trække op af værktøjskassen.
I Det Konservative Folkeparti er vi sådan set optaget af at gøre værktøjskassen bedre.
Noget af det, vi har set for os, og som man ikke er kommet i mål med endnu, er faktisk det lovforslag, som regeringen egentlig havde accepteret før valget, nemlig at give mulighed for, at man kan pausere forældelsesfrister for ministre, når en kommissionsundersøgelse er i gang.
Jeg havde ikke lige nået at tænke over det til at få stillet spørgsmål til det, men jeg synes i hvert fald, at vi i Udvalget for Forretningsordenen lige skal være opmærksomme på, at det lovforslag kommer.
Det er et vigtigt lovforslag.
Men tilbage står altså spørgsmålet om, om der mangler et redskab.
Det kan godt ske, at der gør det, og vi vil gerne dykke ned i det.
Men sådan som forslaget ligger i dag, kommer vi ikke til at stemme for det, og det er, fordi det her beslutningsforslag også rejser nogle problemstillinger.
Som minister – det er blevet sagt flere gange – svarer man inden for ressort, og man får også bistand fra sit eget embedsværk inden for ressort.
Så kan man bare lade være med at svare.
Ja, men så vil det første spørgsmål jo selvfølgelig være, hvad man skjuler, eller hvad man gerne vil undgå kommer frem.
Men det, som er bekymringen i Det Konservative Folkeparti, er, at med det forslag, som vi læser her, så har man ikke et embedsværk til rådighed til at bidrage til at levere sagsakter, og det gør, at der vil være en indbygget risiko for, at man som minister, som skal svare på et spørgsmål inden for ens tidligere ressort, svarer forkert.
Og det kan godt give en problemstilling, som der i hvert fald ikke er blevet svaret på heroppefra, for så overtræder man jo ministeransvarsloven.
Det må i hvert fald overvejes, inden man stemmer for et sådant beslutningsforslag.
Så en konklusion eller opridsning fra Det Konservative Folkeparti er, at der ikke er mange værktøjer foruden kommissionsundersøgelsen i dag, og der skal meget til, for at man nedsætter en kommission.
Men der er også uafklarede spørgsmål, i forhold til hvordan det sikres, at man rent faktisk kan leve op til ministeransvarsloven, som man jo skal.
Derfor vil det være vores ønske – og flere andre har også nævnt det – at man i Udvalget for Forretningsordenen kan tage tråden op.
I vores gruppe talte vi både om selv at få den drøftelse, men måske også at få nogle input udefra til, hvordan man rent faktisk kan sikre, at man i højere grad kan få ministre i tale, men hvor man altså retssikkerhedsmæssigt ikke stiller dem svært.
Vi håber, vi får en videre drøftelse i Udvalget for Forretningsordenen.